Zuma moet antwoord ná uitlatings oor Jan van RiebeeckPresident Jacob Zuma lewer ‘n toespraak op Vryheidsdag (27 April 2015) by die Uniegebou in Pretoria Foto: Siyabulela Duda, departement van kommunikasie Pres. Jacob Zuma moet teen 8 Mei reageer op klagte van haatspraak wat die Menseregtekommissie (MRK) teen hom ondersoek na sy uitlatings oor Jan van Riebeeck in Januarie vanjaar. “Die VF Plus het pres. Zuma by die MRK verkla kort nadat hy die uitsprake gemaak het en het aangevoer dat dit op haatspraak teenoor wit mense neerkom,” het Anton Alberts, woordvoerder vir die party, in ŉ verklaring gesê. Pres. Zuma het onder meer gesê die land se probleme het begin het met die aankoms van Jan van Riebeeck in Suid-Afrika, en dat talle stryde, oorloë, sterftes, die gryp van grond en die ontneming van die inheemse mense se politieke en ekonomiese mag, daarop gevolg het. “Die VF Plus is van mening dat die uitsprake op ŉ rassebasis polariserend, en grof beledigend teenoor alle wit mense in die land is,” het Alberts bygevoeg. “Dit is onpresidensieel om sulke uitlatings te maak in ŉ land wat divers is en waar die staatshoof oor almal regeer.” Alberts het gesê die gewraakte uitlatings kom op haatspraak neer omdat wit mense die sondebok gemaak word vir alles wat in die land verkeerd geloop het sedert 1652. “Die feit dat die MRK besluit het om die president hieroor te konfronteer en om antwoorde te vra, stuur reeds ŉ sterk boodskap uit dat mense nie sonder meer uitsprake kan maak wat ander te na kom of haat verkondig nie. Die VF Plus het die klag nie net namens wit mense van Suid-Afrika ingedien nie, maar namens alle gemeenskappe wat graag in vrede wil saamleef en vooruitgaan.” Hy het bygevoeg indien daar objektief na die meriete van die VF Plus se klagte gekyk word, bestaan daar geen twyfel nie dat daar wel bevind sal word dat dit aan haatspraak grens. “Intussen glo ons die president sal voortaan twee keer dink voordat hy enige wilde uitlating maak,” het hy bygevoeg.